- Jeg er selvfølgelig glad for landdistrikterne og de arbejdspladser, hvor vores medlemmer er. Men jeg er dybt bekymret for, hvordan de finansierer opretholdelsen af de otte skoler. Sådan siger Karsten Lynge Simonsen, der er formand for Aalborg Lærerforening, til beslutningen om, at otte af Aalborg Kommunes skoler er blevet fredet , og forslaget er fjernet fra de kommende budgetforhandlinger. Det er Bislev Skole, Ellidshøj Skole, Gudumholm Skole, Hou Skole, Nørholm Skole, Sebber Skole, Tylstrup Skole og Ulsted Skole, som på grund af besparelser i Aalborg Kommune har været lukningstruet. Kan betyde en ringere folkeskole Skolerne overlever, men armene er alligevel ikke røget over hovedet. Der skal nemlig stadig spares på budgettet, og det svarer til 112 lærerstillinger. Som følge af besparelserne tages der også 33.000 arbejdstimer fra trivsels- og forebyggelsesarbejdet. - Lærerne kommer til at mærke det sådan, at de sjældnere vil være to lærere i undervisningen samtidig. Det er den ene ting. Den anden er, at de får mindre tid til at forberede deres undervisning. - Det påvirker arbejdsmiljøet, arbejdstempoet og arbejdsglæden. Og det frygter jeg faktisk rigtig meget for, siger Karsten Lynge Simonsen. Andreas Rasch-Christensen er forskningschef hos VIA University College i Aarhus, og han forudser, at besparelser kan medføre en ringere kvalitet i folkeskolen. - Det er jo rigtigt, som lærerne er bekymrede for, at hvis man skærer i forberedelser efterbehandling og undervisning, så løber man en risiko for, at den bliver dårligere, siger han. Frygter du, at det bliver en ringere folkeskole i fremtiden måske? - Jeg frygter, at folkeskolen trods det, at den gør rigtig meget godt og har dygtige lærere og ledere, kommer til at stå i en situation, hvor den simpelthen bliver for forringet, og forældrene derfor vælger nogle andre skoletilbud, siger Andreas Rasch-Christensen.

Referat:
Der kommer ingen skolelukninger i Aalborg Kommune i denne omgang, men alligevel er der skrupler hos den lokale lærerformand.